37 dood in aanval op konvooi met mynwerkers | Netwerk24
07 November 2019 06:12
Minstens 37 burgerlikes is Woensdag in die ooste van Burkina Faso in 'n verrassingsaanval doodgeskiet terwyl nog 60 mense gewond is.
Onbekende aanvallers het losgebrand op 'n konvooi wat werkers van die Kanadese goudmyn Semafo vervoer het.
Die maatskappy sê die aanval is tussen die Fada- en Boungou-myne, minstens 40 km van die dorpie Boungou, uitgevoer.
Dié aanval is een van die dodelikste die afgelope jare terwyl die weermag sukkel om Islamitiese geweld wat Burkina Faso oorgeneem het, te beheer.
Semafo het verlede jaar hul sekuriteit opgeskerp nadat daar twee gewapende voorvalle naby twee van sy myne was.
Semafo het in 'n verklaring gesê die aanvallers het losgebrand op vyf busse wat deur die weermag begelei is.
Die dodetal sal moontlik styg omdat die veiligheidsmagte se dodetal nie bygevoeg is nie.
Volgens twee bronne het die weermagvoertuig onder 'n tuisgemaakte bom deurgeloop waarna die aanvallers op die weermagvoertuig en busse losgebrand het. – Reuters